2018-yilda milliy kino mahsulotlari uchun davlat budjetidan 33,6 milliard so‘m mablag‘ ajratildi

Milliy kino mahsulotlarini ishlab chiqarish uchun 2018-yilda davlat budjetidan jami 33,6 milliard so‘m mablag‘ ajratildi. Bu mablag‘ 2017-yilga nisbatan 2,7 barobar ko‘p bo‘lib, 2019-yilda bu nisbat yanada ko‘payishi rejalashtirilmoqda. Bu haqda poytaxtdagi Milliy matbuot markazida tashkil etilgan matbuot anjumanida ma’lum qilindi, deb xabar berdi O‘zA.

Anjumanda “O‘zbekkino” milliy agentligi xodimlari, kinoijodkorlar, taniqli kinorejissyorlar, kinoshunoslar, davlat va xususiy kinostudiyalar vakillari ishtirok etdi.
Mutaxassislar badiiy, hujjatli va multiplikatsion filmlarning saviyasini oshirish hamda sifat jihatidan yangi darajaga ko‘tarishni muhokama qildi.
Ta’kidlanishicha, o‘zbek kinosi rivojlanishning yangi pallasiga kirib, zamon bilan hamnafas ilgarilab borishi uchun qator ishlar amalga oshirildi. Jumladan, prezidentning 2017-yil 7-avgustdagi “Milliy kinematografiyani yanada rivojlantirish chora-tadbirlari to‘g‘risida”gi hamda 2018-yil 24-iyuldagi “Milliy kinoindustriyani rivojlantirish bo‘yicha qo‘shimcha chora-tadbirlar to‘g‘risida”gi qarori ijrosi yuzasidan mamlakatda kino sanoatini rivojlantirish sohasida amalga oshirilayotgan ishlar muayyan ijobiy natijalarga erishish imkonini berdi.
Badiiy kengash yig‘ilishida 39 ta badiiy film, 48 ta hujjatli film, 19 ta multiplikatsion film, 14 ta qisqa metrajli film kinoloyihalari o‘qib-o‘rganib muhokama etildi. Shulardan, 27 ta badiiy film, 46 ta hujjatli film, 10 ta qisqa metrajli film kinoloyihalari ijobiy baholanib, ishlab chiqarishga tushirildi. 19 ta badiiy film, 40 ta hujjatli film, 8 ta multfilm, 2 ta qisqa metrajli film tayyorlanib, Badiiy kengash e’tiboriga havola etildi. O‘tgan davr ichida “Zumrasha” bolalar yumoristik kinojurnalining 11 ta to‘plami tayyorlandi.
Ijtimoiy hayotning barcha sohalarida amalga oshirilayotgan yangilanishlar, shuningdek, aholining real ehtiyojidan kelib chiqqan holda davlat mablag‘lari asosida milliy filmlar ishlab chiqarish sifat ko‘rsatkichlarini ham yaxshilashga harakat qilinmoqda.
O‘tgan qisqa davr mobaynida XX asr boshida yashab o‘tgan xorazmlik islohotchi vazir haqida “Islomxo‘ja”, buyuk muhaddis haqida “Abu Iso Muhammad Termiziy”, mo‘g‘ul bosqiniga qarshi kurashgan ajdodlar haqida “Elparvar”, buyuk yozuvchi Said Ahmadning qismati haqida “Said bilan Saida”, o‘zbek xalqining Ikkinchi jahon urushida ko‘rsatgan qahramonligi haqida “Berlin – Oqqo‘rg‘on” kabi tarixiy mavzudagi badiiy filmlar tomoshabinlarga taqdim qilindi.
“Jaloliddin Manguberdi”, “Is’hoqxon Ibrat”, “Hamid Olimjon va Zulfiya”, “Umarxon va Nodirabegim”, “Abdulla Avloniy” haqidagi filmlarni tasvirga olish ishlari jadal davom etmoqda.